নড়াইল সদর উপজেলার চন্ডিবরপুর ইউনিয়নের ছায়াঘন গ্রাম মহিষখোলো। বর্তমান নাম নূর মোহাম্মদ নগর। এ গ্রামেরই কৃষক আমানত শেখ ও জেন্নাতা খাতুনের পরিবারে ১৯৩৬ সালের ২৬ ফেব্রুয়ারি জন্মগ্রহণ করেন নূর মোহাম্মদ শেখ। ১৯৫৯ সালের ১৪ মার্চ যোগ দেন তৎকালীন ইস্ট পাকিস্তান রাইফেলস্‌, ইপিআর-এ। ল্যান্সনায়েক হিসেবে দায়িত্বরত অবস্থায় যোগ দেন মুক্তিযুদ্ধে। একাত্তরের ৫ সেপ্টেম্বর যশোরের গোয়ালহাটিতে পাকিস্তানি বাহিনীর সঙ্গে সম্মুখযুদ্ধে সহযোদ্ধাদের বাঁচাতে হাসিমুখে জীবন উৎসর্গ করেন নূর মোহাম্মদ। তাঁর অসীম সাহসিকতা এখনো মানুষের মুখে মুখে।